Божић. VII Руменој чељади у кошуљах белих
Божић

VII.

Руменој чељади у кошуљах белих 
Воштанице свеће домаћин подели.
Из громких пушака на пољу се пуца,
У свакога срце од милине куца.

Па пре него што ће јела да окусе,
Један другог љубе и мирбожају се:
„Нек’ нам, мила браћо, мир по дому ходи, 
„Христос нам се роди, ваистину роди!”

„Клањамо се светлом божјем достојанству, 
„Угоднику свету, Христову рожанству; 
„Нек’ нам буду вођи на њиви и раду,
„У градини, тору и у винограду.”

„Помилуј нас, Боже, помилуј нас, спасе!” 
Па житом из чанка свећице погасе,
И за плећку који, а неки за шију, —
Из пушака пале, певају и пију.

Напомене 

 Ова песма је први пут објављена у Жубори и Вихори, стр. 158

Извори 

 Милорад П. Шапчанин: Целокупна дела, Књига друга, страна 32-33. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин